Liderul PSD București, Gabriela Firea, a afirmat marți, într-o postare publicată pe pagina sa de Facebook, după ce i s-a oferit un loc pe listă la europarlamentare în schimbul eliminării ei din cursa pentru Primăria Capitalei, că au rămas "cicatrici", dar crezul său politic este "oamenii pe primul loc", astfel că le urează succes candidaților comuni la Primăria Generală, primăriile de sector, CGMB şi consiliile locale şi îi asigură de tot suportul ei.
"Ultimele luni au fost apăsătoare, tulburi, extrem de încărcate emoțional. Fiecare politician este, mai presus de toate, om. Incertitudinea şi loviturile m-au marcat dar nu m-au descurajat. Rănile se deschid, se închid, chiar dacă rămân cicatricile. Am fost mereu motivată şi am găsit resurse interioare să merg mai departe cu fruntea sus. Susținerea familiei m-a întărit sufletește", a scris Firea.
Nu-i voi abandona vreodată pe bucureșteni. Pentru ei am luptat și am lucrat din 2016, ca primar general, din 2020 ca senator președintele al organizației PSD București. Atât eu, cât și colegii mei, vă suntem recunoscători pentru susținerea constantă.Pentru cetățenii acestui oraș mă voi bate în continuare, în fruntea organizației social-democrate din Capitală și acolo unde echipa politică la nivel național va considera că pot pune la dispoziție puterea mea de muncă şi experiența acumulată în domeniul administrativ. Decizia Coaliției de guvernare este una clară și nu mai avem timp să o disecăm. Trebuie să recuperăm timpul pierdut pentru că avem un scop comun : salvarea Capitalei", a adăugat aceasta.
Propuneri pentru candidatul PSD-PNL
Fostul primar general îi oferă și viitorului candidat PSD-PNL la Primăria Capitalei propuneri pentru campania sa.
"Proiectul meu pentru Bucureşti s-ar fi numit "Orașul dorit de oameni" şi ar fi cuprins prioritățile pe care mi le transmit zilnic bucureștenii şi pe care eram gata să le abordez împreună cu echipa social-democrată :
- transport public eficient;
- lupta reală cu poluarea;
- investiții masive în școli, spitale, teatre;
- finalizarea lucrărilor de mare infrastructură începute în primul mandat;
- noi șantiere deschise pentru consolidarea clădirilor cu risc seismic şi pentru supralărgirea unor artere greu-circulabile;
- Spitalul Metropolitan;
- reamenajarea tuturor parcurilor şi locurilor de joacă;
- locuințe sociale;
- Sala Polivalentă;
- siguranța cetățenilor;
- lupta cu fenomenul consumului de substanțe interzise, împreună cu MAI şi MEN".